Forord
Forfattere: Anne Lykke Poulsen
Tidsskrift: forumforidraet (2009-04-01)

## forord

Velkommen til det første nummer af Forum for Idræt!

Det er håbet, at både tidsskriftets spændende artikler og debatindlæg tilsammen med det flotte design og layout, udviklet af Jane Olander fra Work of  Heart,  vil  stimulere  og  inspirere  vore læsere.

Forum  for  Idræt  afløser  Idrætshistorisk  Årbog, som blev udgivet kontinuerligt i perioden 1985-2008.  I  det  nye  tidsskrift  vil  traditionen med at formidle forskning inden for idrætshistorie  og  kulturanalyse  fortsætte,  og  samtidig  vil formidlingen af sociologiske tilgange til idrætten blive opprioriteret.

Hvert  nummer  vil  indeholde  ca.  fire  forskningsbaserede artikler, som har undergået anonym faglig bedømmelse. Som et nyt initiativ vil hvert nummer af tidsskriftet desuden indeholde mindst ét bidrag skrevet af studerende ved et af landets  universiteter.  Formålet  er  at  inspirere studerende til at publicere deres respektive arbejder, der ofte indeholder ny interessant viden, men som kan have svært ved at finde vej til offentligheden.

Anne Lykke PouLsen formand

Et af formålene med at lade årbogen afløse af et tidsskrift med to årlige udgivelser er at få mulighed for at opprioritere det aktuelle stof i form af debatindlæg, essays, kronikker og kommentarer, således at tidsskriftet også kan blive et forum for debat om idræt. En bane er kridtet op vi  opfordrer  vore  læsere  og  medlemmer  til  at samle bolden op og deltage i kampen!

Tidsskriftet udgives af foreningen Forum for Idræt,  Historie  og  Samfund,  hvis  formål  netop er  at  udbrede  viden  om  humanistiske  og  samfundsvidenskabelige perspektiver på idræt. Du kan læse mere om foreningen på www.idraetshistorie.dk.

Udgivelsen af dette første nummer af Forum for Idræt er støttet af Kulturministeriets Udvalg for  Idrætsforskning,  som  gennem  årene  også vedholdende har støttet udgivelsen af Idrætshistorisk Årbog.

Tilbage  er  kun  at  ønske  god  fornøjelse  med læsningen af Forum for Idræts første temanummer om OL, politik og sport.

Anne Lykke Poulsen Formand